Jurinová, Erika, podpredsedníčka NR SR (2013-05-24):
Ďakujem pekne za slovo, pani predsedajúca. Vážený pán minister, vážené kolegyne, kolegovia, nebudem hovoriť zbytočne veľa, lebo už toho bolo povedaného dosť, aj politických rečí, myslím, že tu padli aj konkrétne návrhy, s ktorými niektorí môžeme súhlasiť, mnohí nie, každopádne je jasné, že téma nezamestnanosti prebieha naprieč celou spoločnosťou. Všetkých trápi a mám pocit, že tých, tie riešenia, ak sú, tak sa dostatočne rýchlo neuvádzajú do praxe. Už počas rokov 2000 alebo od roku 2010 sme videli, že existujú projekty, ktoré boli z určitých dôvodov, zväčša politických, zastavené. A ako keby, hm, ja neviem, chápem to, že ideologicky nechceli ste pokračovať v niečom, čo začala predchádzajúca vláda, ale to takisto vôbec nechcem riešiť. Správa bola zadaná na spracovanie koncom zimy, by sa dalo povedať, odvtedy prešiel určitý čas, takže údaje sú určite novšie. Som rada, že teraz na poslednej vláde bol teda prijatý dokument vládou, ktorý obsahuje naozaj veľmi veľa opatrení, len sa bojím, že nie sú celkom správne zoradené alebo sprioritizované. Sú zoradené do kategórií A, B, C, z čoho, čo ma prekvapilo, že mnohé hospodárske opatrenia alebo teda opatrenia z ministerstva hospodárstva sú zaradené do kategórie C, čo je pre mňa dosť nepochopiteľné. Len zostáva veriť, že tie opatrenia, ktoré ste si naplánovali, ktoré ste si určili, ktoré sú určite potrebné, a myslím, že s veľa z nich môžeme súhlasiť, nebudete čakať s ich zavedením až do roku 2014, tak ako pri mnohých plánujete, ale že naozaj sa na nich už robí a budete robiť všetko preto, aby boli zavedené už v priebehu niekoľkých mesiacov, dúfam, že dní. Dokonca som zostala prekvapená, keďže na hodine otázok mi pán minister hospodárstva pán Malatinský, lebo akosi naňho mám taký najväčší, možno taký bôľ, že mám pocit, že je veľmi málo iniciatívny v tejto oblasti. Nehovoriac o ministerstve spravodlivosti, ktoré takisto, mám pocit, že veci nerieši dostatočne rýchlo. Z toho mi..., dobre, nechám to tak. Každopádne rada by som predniesla návrh na doplnenie uznesenia, ktoré sme mali prečítané, v ktorom, keďže situácia sa teraz zlepšila, a myslím, čo sa týka stavu nezamestnanosti, ťažko povedať, že či sa bude ďalej zlepšovať. Naozaj môže ísť o dočasné zvýšenie nezamestnanosti, ktoré súvisí s prácou, so sezónnou prácou. Vieme, že teraz nám končia maturanti, budú ďalší absolventi škôl pribúdať, takže ťažko povedať, či sa ten trend v znižovaní nezamestnanosti naozaj udrží. Ale tak ako povedal včera kolega, myslím, že Igor Matovič, že jedna desatina percenta je naozaj veľmi málo na to, aby sme sa uspokojili s tým, ako opatrenia sú zavádzané, to by bol veľmi nízky cieľ. Preto chcem poprosiť aj o podporu uznesenia, ktoré dávam v duchu, že chceme požiadať pána ministra, aby nám takéto správy, možnože už nemusia byť tie analytické časti takto dôsledne vypracované, ale naozaj možno len o spôsobe zavádzaných opatrení, o spôsobe, a teda účinnosti zavádzaných opatrení uvádzaných v správach. Takže prejdem k návrhu uznesenia Národnej rady Slovenskej republiky k Správe o aktuálnej situácii na trhu práce v Slovenskej republike a opatreniach na jej zlepšenie. Národná rada Slovenskej republiky žiada ministra práce, sociálnych vecí a rodiny: 1. aby každé tri mesiace do času, kým neklesne nezamestnanosť v Slovenskej republike pod priemer nezamestnanosti v krajinách Európskej únie, informoval Národnú radu Slovenskej republiky o opatreniach, ktoré robí vláda Slovenskej republiky v oblasti zlepšenia situácie na trhu práce, 2. na najbližšiu schôdzu Národnej rady Slovenskej republiky predložil správu o využívaní aktívnych opatrení na trhu práce, ktoré má vláda Slovenskej republiky k dispozícii po schválených legislatívnych zmenách, a ako tieto zmenili situáciu v oblasti zamestnanosti. Prosím vás o podporu tohto uznesenia, aj keď, bojím sa, že opäť bude prijímané len politicky. Je to naozaj s dobrou vierou v to, že pomôže to aj mnohým poslancom, ktorí možnože nie aktívne pristupujú k tejto téme, ale myslím si, že poslanec má právo byť informovaný priamo z úst ministra o tak dôležitej téme, ktorá naozaj prechádza naprieč celou spoločnosťou. Ďakujem pekne, a teda ešte jedno povzbudenie alebo žiadosť na pána ministra, aby naozaj, čo sa jeho opatrení týka, aby neváhal ani minútu a aby robil na tom tak rýchlo, ako môže, aby povzbudzoval aj ostatných ministrov, nech zavádzajú opatrenia aspoň tak, ako na vašom ministerstve. Ďakujem.